PROTOKOL
z 26. zasadnutia Slovensko-poľskej medzivládnej komisie
pre cezhraničnú spoluprácu
Dňa 25. septembra 2026 sa v Hniezdnom uskutočnilo 26. zasadnutie Poľsko-slovenskej medzivládnej komisie pre cezhraničnú spoluprácu (ďalej len „Komisia“).
Zoznam členov slovenskej a poľskej časti Komisie je uvedený v prílohe (príloha č. 1).
Na čele poľskej delegácie stál Paweł Dąbrowski, splnomocnenec Ministerstva vnútra a verejnej správy pre medzinárodnú spoluprácu, predseda poľskej časti Komisie.
Na čele slovenskej delegácie stál Richard Maraček, štátny tajomník Ministerstva investícií, regionálneho rozvoja a informatizácie Slovenskej republiky, predseda slovenskej časti Komisie.
Počas zasadnutia Komisia prijala tento program:
I. Zhrnutie činnosti pracovných skupín od posledného zasadnutia Komisie a program práce na najbližšie obdobie:
1. pracovná skupina pre cezhraničné dopravné spojenia;
2. pracovná skupina pre hospodársku spoluprácu;
3. pracovná skupina pre zamestnanosť a sociálnu politiku;
4. pracovná skupina pre spoluprácu a vzájomnú pomoc v prípade katastrof a živelných pohrôm alebo iných závažných nehôd;
5. pracovná skupina pre ochranu životného prostredia a lesné hospodárstvo;
6. pracovná skupina pre cezhraničnú spoluprácu medzi orgánmi územnej samosprávy a územné plánovanie;
I. Zhrnutie činnosti pracovných skupín od posledného zasadnutia Komisie a program práce na najbližšie obdobie
1. Pracovná skupina pre cezhraničné dopravné spojenia
Komisia ocenila pokrok, ktorý obe strany dosiahli od posledného zasadnutia Komisie v oblasti plánovania a výstavby dopravnej infraštruktúry.
Najväčší pokrok bol dosiahnutý na cestnom spojení S1-D3 v rámci európskeho dopravného koridoru „Baltské more – Jadranské more“. V druhej polovici roka 2025 bol na poľskej strane otvorený úsek rýchlostnej cesty S1 „Obchvat Węgierskej Górky“. Tým bola na poľskej strane dokončená výstavba rýchlostnej cesty S1 v úseku Oświęcim – Bielsko-Biała – Zwardoń – štátna hranica v celkovej dĺžke približne 70 km. Zároveň prebieha výstavba úseku cesty S1 Oświęcim – Mysłowice v dĺžke približne 20 km, pričom jeho úplné uvedenie do prevádzky je naplánované na rok 2027.
Na slovenskej strane sa zároveň začala výstavba všetkých troch chýbajúcich úsekov diaľnice D3 smerujúcich do Poľska v celkovej dĺžke 27 km. Výstavba prebieha v súlade so stanoveným harmonogramom a uvedenie objektov do prevádzky pre cestujúcich sa plánuje v rokoch 2029 – 2030. Uvedenie týchto úsekov do prevádzky umožní odstrániť jeden z problematických dopravných úsekov na poľsko-slovenskom pohraničí a prispeje k rozvoju medzinárodnej dopravy v rámci koridoru „Baltské more – Jadranské more“.
Komisia poukázala na potrebu dodržať tempo prijímania investičných rozhodnutí a ich realizácie aj v prípade ďalších významných dopravných koridorov: S7-R3 a S19-R4 v rámci európskeho dopravného koridoru „Baltské more – Čierne more – Egejské more“. Komisia upozornila na skutočnosť, že harmonogramy plánovaných investícií poukazujú na niekoľkoročné rozdiely v termínoch úplného uvedenia jednotlivých úsekov do prevádzky v neprospech Slovenska. Komisia vyzvala slovenskú stranu na urýchlenie prípravy a realizácie týchto investícií. Zdôraznila, že zosúladenie harmonogramov výstavby na oboch stranách hranice urýchli ďalší hospodársky rozvoj prihraničných regiónov. Nadregionálny význam týchto spojení by mohol priniesť významný synergický efekt nielen pre prihraničné regióny, ale aj pre obe krajiny.
Slovenská strana informovala, že aktívne pracuje na príprave chýbajúcich úsekov rýchlostnej cesty R4 v celkovej dĺžke 60 km, pričom zohľadňuje jej strategický a nadregionálny význam. Zároveň zvažuje realizáciu týchto úsekov formou verejno-súkromného partnerstva (PPP). V súčasnosti prebieha výstavba druhej etapy severného obchvatu Prešova.
Poľská strana potvrdila pokračovanie výstavby rýchlostnej cesty S19 na úseku Rzeszów – Barwinek – štátna hranica v celkovej dĺžke 84,6 km.
Komisia privítala začatie diskusie na úrovni expertov medzi oboma stranami o možnostiach zvýšenia počtu cezhraničných cestných spojení, ktoré by boli prispôsobené a otvorené pre premávku bez hmotnostných obmedzení. Komisia vyzvala obe strany, aby pokračovali v konštruktívnom dialógu, ktorý bude zohľadňovať záujmy a potreby oboch krajín.
Obchodné, priemyselné a hospodárske komory (ďalej len „komory“) odporúčajú urýchliť projektové práce a realizáciu dopravných projektov na slovenskej strane (R4, D3) v rámci európskych dopravných koridorov medzi Poľskom a Slovenskom. Tento cieľ je odôvodnený skutočnosťou, že Poľsko a Slovensko sú pre seba navzájom významnými obchodnými partnermi.
V železničnej doprave obe strany vyvíjajú úsilie o zavedenie pravidelných diaľkových spojení, ktoré budú predstavovať konkurencieschopnú alternatívu k cestnej doprave v cezhraničnej premávke. Nové možnosti osobnej dopravy by najskôr mohli vzniknúť na trati Varšava/Krakov – Košice cez pohraničné stanice Muszyna – Plaveč.
Komisia s uspokojením prijala dohodu oboch strán o podaní žiadosti o financovanie spoločného projektu v rámci dodatočnej výzvy Nástroja na prepájanie Európy na roky 2021 – 2027 (CEF TRANSPORT REFLOW 2026). Projekt zahŕňa vypracovanie komplexnej analýzy zameranej na zlepšenie technických a technologických parametrov železničnej infraštruktúry na úseku Tarnów – Nowy Sącz – Muszyna/Plaveč – Prešov – Kysak, ktorý predstavuje spojenie v rámci rozšírenej základnej siete európskeho dopravného koridoru Baltské more – Čierne more – Egejské more.
Komisia ocenila úsilie oboch strán o možné zavedenie nového pravidelného železničného spojenia medzi Varšavou/Krakovom a Košicami (ďalej do Budapešti) cez pohraničné stanice Muszyna – Plaveč v čo najkratšom možnom termíne a zároveň privítala snahy strán o predbežné zavedenie predmetného spojenia už od cestovného poriadku 2027/2028, t. j. pred plánovaným uvedením nového úseku medzi Krakovom a Novým Sączom do prevádzky, ktorý výrazne skráti čas cestovania.
V tejto súvislosti Komisia vyzvala na začatie trojstrannej koordinácie aj s maďarskou stranou a na rozšírenie spolupráce zameranej na zavedenie spojenia medzi Varšavou, Košicami a Budapešťou.
Komisia zároveň zdôraznila rozvoj spolupráce v oblasti civilného letectva. V poslednom období boli zavedené nové pravidelné letecké spojenia medzi Varšavou a Bratislavou a medzi Gdanskom a Popradom, ktoré doplnili už existujúce spojenia medzi Varšavou a Košicami a medzi Gdanskom a Bratislavou.
Komisia podporila myšlienku zavádzania a ďalšieho rozvoja železničných a autobusových cezhraničných spojení realizovaných z iniciatívy miestnych orgánov územnej samosprávy.
2. Pracovná skupina pre hospodársku spoluprácu
Komisia pozitívne zhodnotila vývoj hospodárskej spolupráce, ktorá je najdynamickejším segmentom bilaterálnej spolupráce so stabilne rastúcim trendom. Poľsko je štvrtým najvýznamnejším obchodným partnerom SR z hľadiska exportu aj importu, pričom vzájomná výmena dlhodobo rastie. V r.2025 prekonala hranicu 15 mld. eur (15 030,8 mil. EUR, +3 %) a dosahuje rekordné objemy s pretrvávajúcim pozitívnym saldom pre Slovensko, avšak náskok pozitívnej bilancie SK vo vzájomnom obchode sa postupne stiera. Z pohľadu Poľska sa Slovensko nachádza na 10. mieste  v poľskom exporte a na 20. mieste v poľskom importe. 
Podľa Štatistického úradu Slovenskej republiky, v r.2025 hodnota vývozu zo Slovenska dosiahla 8 376,1 mil. EUR (+ 3,8 %), hodnota dovozu z Poľska úroveň 6 654,7 mil. EUR (+2 %) a obchodné saldo dosiahlo 1 721,4 mil. EUR.
Za najperspektívnejšie oblasti spolupráce sa považujú automobilový priemysel, informačné a komunikačné technológie, obranný priemysel, potravinársky priemysel, nábytkársky priemysel a energetika, finančné služby.
Komisia potvrdila významné postavenie Poľska,  ako 2. najvýznamnejšej destinácie pre podnikanie slovenských firiem V investíciách na Slovensku patrí Poľsku 17. Poľské podniky investujú predovšetkým v sektore stavebníctva a infraštruktúry, palív a energetiky, IT, finančných služieb, elektronického obchodu a predaja a servisu vozidiel.
Podľa údajov Národnej banky Slovenska dosiahol stav poľských priamych zahraničných investícií na Slovensku ku koncu roka 2024 hodnotu 489,9 mil. EUR, stav slovenských investícií v Poľsku 285,5 mil. EUR. V dlhodobejšom horizonte vykazuje hodnota vzájomných priamych investícií rastúci trend, pričom v jednotlivých rokoch dochádza k výkyvom v tokoch a stave investícií.
Komisia pozitívne ocenila aj početné spoločné podujatia uskutočnené v roku 2026. Patrili medzi ne 
· medzinárodné konferencie a fóra (18. Európsky hospodársky kongres –„Davos strednej Európy“ v Katoviciach s prvým slovenským panelom v 18-ročnej histórii kongresu,  piaty ročník „HN Biznis fórum Poľsko-Slovensko“ v Bratislave, bezpečnostná konferencia Defence24 Days vo Varšave so slovenskými firmami), 
· ekonomické prezentácie Slovenska (podnikanie so SR v oblasti vinárstva a turistiky v Toruni, workshop Podnikajme so Slovenskom v Katoviciach), 
· podnikateľské misie (podnikateľská misia slovenských firiem do západného Pomoranska), 
· bilaterálne fóra  (konferencia Ports of Poland v Bratislave, Slovensko-poľský obranno-priemyselný dialóg v Bratislave, Oravské ekonomické fórum s akcentom na cezhraničie  v Dolnom Kubíne)
· a nakoniec početné národné stánky SR a PL (medzinárodný veľtrh Meble Polska v Poznani, veľtrhu obrany a bezpečnosti IDEB v Bratislave, veľtrh potravín a nápojov WorldFood Expo vo Varšave, medzinárodná výstava obrannej techniky MSPO v Kielcach, medzinárodný veľtrh Horeca/Enoexpo v Krakove).
Súčasťou hospodárskej spolupráce je aj spolupráca v oblasti výskumu a vývoja. Komisia ocenila nadviazanie vedecko-výskumnej spolupráce Národného centra robotiky SR s poľským výskumným centrom Łukasiewicz  vo výskumných a inovačných projektoch v rámci programov Horizon, Eureka a uzavretie dohody o spolupráci pri  výmene študentov z oblasti robotiky a informatiky.
Posledné zasadnutie pracovnej skupiny pre hospodársku spoluprácu a pracovnej skupiny pre cezhraničné dopravné spojenia sa uskutočnilo v Rytre v septembri 2026. 
Komisia opätovne vyzvala obe strany na riešenie praktických problémov spojených s neúmernou administratívnou záťažou pre podnikateľské subjekty zakladajúce svoje pobočky v druhom štáte. V prípade slovenských firiem rozširujúcich svoje aktivity do Poľska ide predovšetkým o povinnosť mať dve daňové identifikačné čísla.
Jedným z možných smerov by mohlo byť po vykonaní analýzy a v závislosti od dostupných organizačných a finančných možností zriadenie pobočky Poľskej agentúry pre investície a obchod (PAIH) na Slovensku, ktorá by mohla podporovať aktivity v oblasti investično-obchodnej spolupráce.
3. Pracovná skupina pre zamestnanosť a sociálnu politiku
Komisia vzala na vedomie informácie týkajúce sa situácie na trhu práce v prihraničných regiónoch, cezhraničnej mobility pracovníkov a činností príslušných inštitúcií zameraných na poskytovanie informácií občanom o možnostiach zamestnania a využívaní práv vyplývajúcich z právnych predpisov Európskej únie v oblasti voľného pohybu pracovníkov a koordinácie systémov sociálneho zabezpečenia.
Komisia ocenila doterajšiu spoluprácu medzi inštitúciami trhu práce oboch krajín v rámci cezhraničných partnerstiev „POPRAD-DUNAJEC“ a „EURES-T Beskydy“, najmä pravidelnú výmenu odborných informácií a skúseností, spoluprácu pri riešení praktických otázok súvisiacich s cezhraničným zamestnávaním a poskytovaním informácií občanom žijúcim a pracujúcim v prihraničných regiónoch.
Prostredníctvom realizácie spoločných aktivít, výmeny poznatkov a organizácie podujatí obe partnerstvá prispievajú k zvýšeniu dostupnosti pracovných ponúk a zlepšeniu situácie v oblasti zamestnanosti obyvateľov prihraničných regiónov.
Komisia odporúča pokračovať v rozvoji vzájomnej spolupráce a zároveň podporuje spoluprácu medzi regionálnymi a miestnymi inštitúciami na oboch stranách hranice.
Komisia sa dohodla, že bude priebežne monitorovať nové výzvy súvisiace s vývojom trhu práce v prihraničných regiónoch a v prípade potreby navrhovať opatrenia zamerané na odstránenie administratívnych a praktických prekážok, ktoré môžu ovplyvňovať cezhraničnú mobilitu pracovníkov a prístup občanov k službám v oblasti zamestnanosti a sociálnej politiky.
4. Pracovná skupina pre spoluprácu a vzájomnú pomoc v prípade katastrof a živelných pohrôm alebo iných závažných nehôd
Komisia prijala informáciu predsedov pracovnej skupiny pre spoluprácu a vzájomnú pomoc počas katastrof a živelných pohrôm alebo iných závažných nehôd týkajúcu sa spolupráce záchranných zložiek a civilnej ochrany Poľskej republiky a Slovenskej republiky.
Komisia podporuje iniciatívu strán v oblasti výmeny skúseností a vypracovania spoločných riešení zameraných na zvýšenie bezpečnosti obyvateľstva počas katastrof, živelných pohrôm a iných závažných nehôd.
Komisia podporuje činnosť záchranných zložiek, najmä v prihraničných oblastiach, smerujúcu k posilneniu spolupráce v oblasti predchádzania mimoriadnym situáciám a zvýšeniu pripravenosti na vykonávanie spoločných opatrení pri odstraňovaní ich následkov vrátane hasenia lesných požiarov.
Zároveň podporuje iniciatívu strán týkajúcu sa realizácie spoločných projektov v rámci programu Interreg.
Komisia zároveň s uspokojením prijala informáciu o prebiehajúcich prácach na regionálnych dohodách uzatváraných na základe Dohody medzi vládou Poľskej republiky a vládou Slovenskej republiky o spolupráci a vzájomnej pomoci pri katastrofách, živelných pohromách a iných závažných nehodách, podpísanej v Bratislave 24. januára 2000.
5. Pracovná skupina pre ochranu životného prostredia a lesné hospodárstvo
Komisia sa oboznámila so všeobecnou správou pracovnej skupiny týkajúcou sa najvýznamnejších činností a opatrení prijatých v oblasti ochrany životného prostredia v prihraničných oblastiach Poľskej republiky a Slovenskej republiky v období od januára 2023 do júna 2025.
Komisia konštatovala, že sa neuskutočnilo spoločné zasadnutie slovensko-poľskej pracovnej skupiny pre ochranu životného prostredia a lesné hospodárstvo.
Komisia zdôraznila potrebu pokračovať v cezhraničnej spolupráci medzi inštitúciami pôsobiacimi v oblasti ochrany prírody.
Komisia bola informovaná o potrebe ďalšej spolupráce Poľska a Slovenska v oblasti výmeny monitorovacích údajov. Navrhuje sa rozšíriť doterajší rozsah výmeny údajov (napr. monitorovanie kamzíka) o ďalšie druhy a biotopy chránené v rámci siete Natura 2000, ako aj o ďalšie prvky fauny, keďže to má zásadný význam pre ochranu cenných druhov chránených v rámci systému Natura 2000.
Dôležité je prijatie spoločných opatrení v oblasti monitorovania a výmeny pracovníkov zaoberajúcich sa rôznymi formami ochrany prírody v susediacich územiach. Za vhodné sa považuje organizovanie spoločných pozorovacích kampaní a vzájomných návštev pracovníkov národných parkov s cieľom výmeny terénnych skúseností a poznatkov.
Rovnako sa javí ako potrebné obnoviť spoluprácu v oblasti výmeny informácií a skúseností týkajúcich sa ochrany veľkých šeliem.
Komisia prijala informáciu o potrebe výmeny informácií o prácach na plánovacích dokumentoch v oblasti ochrany prírodných zdrojov na území Tatier. Za odôvodnené sa považujú vzájomné konzultácie o opatreniach súvisiacich s prípravou týchto dokumentov v národných parkoch na oboch stranách hranice, s ohľadom na prirodzenú kontinuitu tohto územia a potrebu spoločného vypracovania a koordinácie priebehu a ochrany ekologických koridorov vrátane cezhraničných koridorov a koridorov vedených pozdĺž hranice.
Komisia poukázala na potrebu prijatia opatrení na realizáciu spoločných cezhraničných projektov a iniciatív v oblasti ochrany prírodných zdrojov a rozvoja cestovného ruchu, s osobitným dôrazom na aktivity vyplývajúce zo záväzkov súvisiacich s členstvom v sieti biosférických rezervácií MaB UNESCO.
S cieľom prehĺbenia bilaterálnej spolupráce Komisia považuje za nevyhnutné organizovať spoločné školenia a vzdelávacie programy pre pracovníkov národných parkov na oboch stranách hranice, ako aj pripraviť jednotné vzdelávacie materiály zohľadňujúce cestovný ruch a ochranu prírodného dedičstva.
6. Pracovná skupina pre cezhraničnú spoluprácu medzi orgánmi územnej samosprávy a územné plánovanie
Komisia vzala na vedomie informácie týkajúce sa činnosti pracovnej skupiny od jej posledného zasadnutia, ktoré sa uskutočnilo 5. decembra 2024. Zároveň bola informovaná o aktuálnych aktivitách a o zasadnutí pracovnej skupiny, ktoré sa má uskutočniť v novembri v Podkarpatskom vojvodstve.
Komisia privítala návrh pracovnej skupiny týkajúci sa koordinovaného územného plánovania na poľsko-slovenskom pohraničí. Poukázala na to, že integrovaný prístup k územnému plánovaniu by umožnil zachovať prírodné hodnoty a predchádzať potenciálnym konfliktom vo využívaní územia, najmä v kontexte vyváženia priemyselných, rekreačných a ochranárskych funkcií.
Komisia považuje za opodstatnený návrh pracovnej skupiny týkajúci sa vypracovania spoločnej stratégie rozvoja prihraničného územia, ktorá by zahŕňala nielen menšie územné jednotky, ale zároveň by určovala smery synergického rozvoja celého územia. Poukázala tiež na potrebu výmeny skúseností v oblasti používaných nástrojov plánovania a metód územného manažmentu, ako aj na potrebu rozvoja strategického plánovania na makroregionálnej úrovni.
Komisia pozitívne vníma aj návrh pracovnej skupiny, ktorá považuje za nevyhnutné dodržiavanie platných noriem a požiadaviek týkajúcich sa podmienok výstavby, ochrany životného prostredia a rozvoja komunálnej infraštruktúry v prihraničných oblastiach.
Komisia bola informovaná, že implementácia programu INTERREG PL–SK 2021–2027 prebieha efektívne a je vnímaná ako významný nástroj podpory rozvoja prihraničných oblastí. Bolo uvedené, že program sa zameriava na šesť konkrétnych cieľov: cestná infraštruktúra, biodiverzita, boj proti zmene klímy, rozvoj cestovného ruchu, inštitucionálna spolupráca a elektromobilita, pričom celková suma pridelená z EFRR predstavuje 132,5 mil. EUR. Zaznamenaný bol veľký záujem o program a pozitívna miera využívania finančných prostriedkov.
Komisia bola informovaná o príprave nového programového obdobia 2028–2034. Prvé zasadnutie pracovnej skupiny sa uskutočnilo v apríli 2026 a bolo venované určeniu pravidiel spolupráce, novému rámcu programu, prioritám a výzvam prihraničného územia. Následne boli vytvorené tematické pracovné podskupiny, do ktorých boli prizvaní odborníci a experti z jednotlivých oblastí. Príprava programu intenzívne pokračuje prostredníctvom pravidelných online stretnutí, odborných diskusií a spoločného hľadania riešení týkajúcich sa budúceho smerovania spolupráce.
Komisia konštatovala, že osobitná pozornosť bola venovaná Fondu malých projektov (FMP), ktorý predstavuje významný nástroj podpory miestnych a spoločenských iniciatív na oboch stranách hranice. Zároveň upozornila, že napriek úspešnej implementácii programu INTERREG na roky 2021–2027 bola tomuto programu pridelená menšia alokácia finančných prostriedkov ako v predchádzajúcich programových obdobiach.
Komisia bola informovaná o prebiehajúcich prácach na príprave Karpatskej stratégie – strategického dokumentu, ktorého cieľom je reagovať na potrebu prehĺbenia spolupráce medzi krajinami karpatského regiónu a zainteresovanými stranami. Účasť na tejto iniciatíve umožní realizáciu projektov makroregionálneho charakteru, prispeje k prehĺbeniu spolupráce medzi krajinami EÚ a ich susedmi a zvýši konkurencieschopnosť a atraktivitu regiónu, pričom bude vychádzať z jeho jedinečného kultúrneho dedičstva, ľudského potenciálu a rozvojových možností.
Iniciatíva hospodárskych komôr na slovenskej a poľskej strane viedla k dohode o spolupráci pri riešení spoločných problémov všetkých piatich krajín a vojvodstiev. Činnosť Euroregiónu Tatry a Euroregiónu Beskydy môže byť vzorom pre cezhraničné územie Slovenska a Poľska.
Komisia sa oboznámila s možnosťami spolupráce súvisiacej s budúcou obnovou Ukrajiny. Poukázala na potenciál poľských a slovenských prihraničných regiónov v oblasti dopravy, logistiky, podpory podnikov, výmeny skúseností a účasti na medzinárodných iniciatívach súvisiacich s obnovou Ukrajiny.
Komisia upozornila na potrebu ďalšej výmeny informácií o prijímaných opatreniach a možnostiach zapájania ukrajinských partnerov do regionálnych iniciatív.
Komisia zdôraznila potrebu uplatňovania integrovaného prístupu k plánovaniu rozvoja celého karpatského regiónu, ktorý by mal reagovať na dynamické geopolitické a demografické zmeny a procesy digitálnej transformácie.
Na záver sa Komisia oboznámila s informáciami týkajúcimi sa infraštruktúry, ktorá má pre prihraničný región mimoriadny význam, a podporila návrh pracovnej skupiny týkajúci sa potreby zvýšenia počtu železničných spojení na trase Sanok – Medzilaborce, najmä počas letnej sezóny, ako aj vytvorenia celoročného spojenia medzi Muszynou a Popradom.
Okrem toho obe strany zdôraznili význam pokračovania vo výstavbe siete Via Carpatia ako kľúčového dopravného koridoru pre región strednej a východnej Európy.
Komisia podporila pokračovanie činnosti pracovnej skupiny a vyzvala jej členov na ďalšie monitorovanie realizácie spoločných podujatí a identifikovanie projektov strategického významu pre poľsko-slovenské pohraničie.
II. Rôzne
Komisia poukázala na potrebu vypracovania spoločného cezhraničného riešenia v oblasti nakladania s komunálnym odpadom a povrchovými vodami a prijatia opatrení zameraných na zadržiavanie vody na poľsko-slovenskom pohraničí, ktoré môžu prispieť k zlepšeniu stavu životného prostredia v regióne.

